CELEX: 32020D1143
Language: el
Date: 2020-07-28 00:00:00
Title: Απόφαση (ΕΕ) 2020/1143 τησ ευρωπαϊκησ κεντρικησ τραπεζασ της 28ης Ιουλίου 2020 που τροποποιεί την απόφαση (ΕΕ) 2020/440 σχετικά με έκτακτο πρόγραμμα αγοράς στοιχείων ενεργητικού λόγω πανδημίας (ΕΚΤ/2020/36)

31.7.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 248/24
               
            
         ΑΠΟΦΑΣΗ (ΕΕ) 2020/1143 ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ
         της 28ης Ιουλίου 2020
         που τροποποιεί την απόφαση (ΕΕ) 2020/440 σχετικά με έκτακτο πρόγραμμα αγοράς στοιχείων ενεργητικού λόγω πανδημίας (ΕΚΤ/2020/36)
         ΤΟ ΔΙΟΙΚΗΤΙΚΟ ΣΥΜΒΟΥΛΙΟ της ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2, πρώτη περίπτωση,
         Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας, και ιδίως το άρθρο 12.1 δεύτερη παράγραφος σε συνδυασμό με το άρθρο 3.1 πρώτη περίπτωση και το άρθρο 18.1,
         Εκτιμώντας τα ακόλουθα:
         
                     (1)
                  
                  
                     Λαμβάνοντας υπόψη τις εξαιρετικές οικονομικές και χρηματοπιστωτικές περιστάσεις που συνδέονται με την εξάπλωση της νόσου του κορωνοϊού (COVID-19), το διοικητικό συμβούλιο θέσπισε νέο, έκτακτο πρόγραμμα αγοράς στοιχείων ενεργητικού λόγω πανδημίας (το «πρόγραμμα PEPP») βάσει της απόφασης (ΕΕ) 2020/440 της Ευρωπαϊκής Κεντρικής Τράπεζας (ΕΚΤ/2020/17) (1). Το πρόγραμμα PEPP περιλαμβάνει όλες τις κατηγορίες αποδεκτών στοιχείων ενεργητικού του διευρυμένου προγράμματος αγοράς στοιχείων του ενεργητικού της Ευρωπαϊκής Κεντρικής Τράπεζας (το «πρόγραμμα APP»), το οποίο αποτελείται από το πρόγραμμα αγοράς στοιχείων του ενεργητικού του δημόσιου τομέα στις δευτερογενείς αγορές, το τρίτο πρόγραμμα αγοράς καλυμμένων ομολογιών, το πρόγραμμα αγοράς τιτλοποιημένων απαιτήσεων και το πρόγραμμα αγοράς ομολόγων του επιχειρηματικού τομέα.
                  
               
                     (2)
                  
                  
                     Στις 4 Ιουνίου 2020 το διοικητικό συμβούλιο, ευθυγραμμιζόμενο με τον ρόλο του όσον αφορά τη διασφάλιση της σταθερότητας των τιμών, αποφάσισε να αναθεωρήσει ορισμένα χαρακτηριστικά που αφορούν το σχεδιασμό του προγράμματος PEPP. Οι εν λόγω αναθεωρήσεις αποσκοπούν στη διατήρηση του διευκολυντικού, σε απαραίτητο βαθμό, χαρακτήρα της νομισματικής πολιτικής και στην ομαλή μετάδοση της νομισματικής πολιτικής στην πάροδο του χρόνου όσον αφορά τις επιμέρους κατηγορίες στοιχείων ενεργητικού και χώρες, συμβάλλοντας με τον τρόπο αυτό στην αντιστάθμιση της εξαιρετικά απότομης και ταχείας επιδείνωσης της αναμενόμενης πορείας του πληθωρισμού λόγω της πανδημίας.
                  
               
                     (3)
                  
                  
                     Ειδικότερα, το διοικητικό συμβούλιο αποφάσισε να αυξήσει το συνολικό ξεχωριστό ποσό του προγράμματος PEPP κατά 600 δισεκατ. ευρώ σε 1 350 δισεκατ. ευρώ. Ως απάντηση στην προς τα κάτω αναθεώρηση του πληθωρισμού στη διάρκεια του χρονικού ορίζοντα προβολής λόγω της πανδημίας, η επέκταση του προγράμματος PEPP θα οδηγήσει σε περαιτέρω χαλάρωση της γενικής κατεύθυνσης της νομισματικής πολιτικής, στηρίζοντας τις συνθήκες χρηματοδότησης στην πραγματική οικονομία, ιδίως για τις επιχειρήσεις και τα νοικοκυριά. Οι αγορές θα συνεχίσουν να διενεργούνται με ευελιξία στην πάροδο του χρόνου όσον αφορά τις επιμέρους κατηγορίες στοιχείων ενεργητικού και χώρες. Έτσι, μπορεί να αποτραπούν αποτελεσματικά οι κίνδυνοι για την ομαλή μετάδοση της νομισματικής πολιτικής.
                  
               
                     (4)
                  
                  
                     Επιπλέον, το διοικητικό συμβούλιο αποφάσισε να επεκτείνει τον σκοπούμενο χρονικό ορίζοντα των καθαρών αγορών βάσει του προγράμματος PEPP τουλάχιστον έως το τέλος Ιουνίου 2021 ή και αργότερα, εάν χρειαστεί, και σε κάθε περίπτωση έως ότου το διοικητικό συμβούλιο κρίνει ότι η κρίση του COVID-19 έχει λήξει. Με την επέκταση του ελάχιστου χρονικού ορίζοντα των αγορών ευθυγραμμίζεται η φάση των καθαρών αγορών με την αναμενόμενη διάρκεια των αυστηρότερων περιορισμών στη συνήθη οικονομική δραστηριότητα λόγω της νόσου COVID-19 και των αντίστοιχων συγκρατημένων πιέσεων στον πληθωρισμό
                  
               
                     (5)
                  
                  
                     Προκειμένου να αποφευχθεί ο κίνδυνος που περιβάλλει την επιβολή αδικαιολόγητα αυστηρότερων οικονομικών συνθηκών σε μια περίοδο όπου είναι πιθανό να μην έχει επέλθει η ανάκαμψη από τη διαταραχή που συνδέεται με την πανδημία, το διοικητικό συμβούλιο αποφάσισε την επανεπένδυση των ποσών κεφαλαίου από την εξόφληση τίτλων αποκτηθέντων στο πλαίσιο του προγράμματος PEPP κατά τη λήξη τους, τουλάχιστον έως το τέλος του 2022 και, σε κάθε περίπτωση, τη ρύθμιση της μελλοντικής σταδιακής μείωσης (roll-off) του χαρτοφυλακίου PEPP κατά τρόπο ώστε να αποφευχθούν παρεμβολές στην ενδεδειγμένη κατεύθυνση της νομισματικής πολιτικής.
                  
               
                     (6)
                  
                  
                     Για τους λόγους αυτούς η απόφαση (ΕΕ) 2020/440 (ΕΚΤ/2020/17) θα πρέπει να τροποποιηθεί,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τροποποιήσεις της απόφασης (ΕΕ) 2020/440 (ΕΚΤ/2020/17)
            Η απόφαση (ΕΕ) 2020/440 (ΕΚΤ/2020/17) τροποποιείται ως εξής:
            
                        1)
                     
                     
                        στο άρθρο 1 η παράγραφος 1 αντικαθίσταται από το ακόλουθο κείμενο:
                        
                           «1.   Με την παρούσα απόφαση το Ευρωσύστημα θεσπίζει έκτακτο πρόγραμμα αγοράς στοιχείων ενεργητικού λόγω πανδημίας (PEPP) ως ξεχωριστό πρόγραμμα αγορών. Το συνολικό ύψος του προγράμματος PEPP ανέρχεται σε 1 350 δισεκατ. ευρώ. Τα ποσά κεφαλαίου από την εξόφληση τίτλων αποκτηθέντων στο πλαίσιο του προγράμματος PEPP κατά τη λήξη τους επανεπενδύονται μέσω αγοράς αποδεκτών εμπορεύσιμων χρεογράφων τουλάχιστον έως το τέλος του 2022. Σε κάθε περίπτωση, η μελλοντική σταδιακή μείωση του χαρτοφυλακίου PEPP ρυθμίζεται κατά τρόπο ώστε να αποφευχθούν παρεμβολές στην ενδεδειγμένη κατεύθυνση της νομισματικής πολιτικής.»•
                        
                     
                  
                        2)
                     
                     
                        στο άρθρο 5 η παράγραφος 3 αντικαθίσταται από το ακόλουθο κείμενο:
                        
                           «3.   Το διοικητικό συμβούλιο εξουσιοδοτεί την εκτελεστική επιτροπή να καθορίσει τον προσήκοντα ρυθμό διενέργειας και τη σύνθεση των μηνιαίων αγορών του προγράμματος PEPP εντός του συνολικού ορίου των 1 350 δισεκατ. ευρώ. Ειδικότερα, η κατανομή των αγορών στο πλαίσιο του προγράμματος μπορεί να προσαρμόζεται προκειμένου να επιτρέπονται διακυμάνσεις στην κατανομή των αντίστοιχων ροών στην πάροδο του χρόνου όσον αφορά τις επιμέρους κατηγορίες στοιχείων ενεργητικού και χώρες.».
                        
                     
                  
         
            Άρθρο 2
            Τελική διάταξη
            Η παρούσα απόφαση αρχίζει να ισχύει την τέταρτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
         
         
            Φρανκφούρτη, 28 Ιουλίου 2020.
            
               
                  Η Πρόεδρος της ΕΚΤ
               
               Christine LAGARDE
            
         
         
            (1)  Απόφαση (ΕΕ) 2020/440 της Ευρωπαϊκής Κεντρικής Τράπεζας, της 24ης Μαρτίου 2020, σχετικά με έκτακτο πρόγραμμα αγοράς στοιχείων ενεργητικού λόγω πανδημίας (ΕΚΤ/2020/17) (ΕΕ L 91 της 25.3.2020, σ. 1).